3.  การประกอบธุรกิจของแต่ละสายผลิตภัณฑ์

1)  ลักษณะของผลิตภัณฑ์

ผลิตภัณฑ์ของบริษัทและบริษัทย่อย เป็นประเภทผัก ผลไม้กระป๋อง
อาหารกระป๋องและเครื่องดื่มบรรจุกระป๋องและกล่อง UHT เพื่อการบริโภค นอกจากนี้ บริษัทฯ
ยังจำหน่ายน้ำสับปะรดเข้มข้นไปยังต่างประเทศเพื่อนำไปเป็นวัตถุดิบเพื่อผลิตเป็นน้ำผลไม้ต่อไป
ผลิตภัณฑ์หลักของบริษัทฯ แบ่งเป็นดังนี้

(ก) สับปะรดกระป๋อง

ประกอบด้วยสับปะรดซึ่งตัดเป็นแว่น (slice) ชิ้นหนา (chunk ) รูปลิ่ม (tidbit) และชิ้นเล็กๆ
(crush) บรรจุในกระป๋องขนาดต่าง ๆ ส่วนผสมอื่นมีน้ำเชื่อมและน้ำบริสุทธิ์

(ข) ผลิตภัณฑ์ผลไม้กระป๋อง

ประกอบด้วย ลำไย เงาะ ลิ้นจี่ และฟรุ้ตคอกเทลเป็นหลัก นำมาบรรจุกระป๋องขนาดต่างๆ กัน
ส่วนผสมที่ใช้บรรจุรวมกับผลไม้มีน้ำเชื่อม และน้ำบริสุทธิ์

(ค) ข้าวโพดหวานบรรจุกระป๋อง

ประกอบด้วยข้าวโพดหวานบรรจุกระป๋อง เป็นผลิตภัณฑ์ใหม่ที่บริษัทฯ
ได้รับการส่งเสริมการลงทุนจากคณะกรรมการส่งเสริมการลงทุน โดยได้รับสิทธิประโยชน์ต่างๆ ดังนี้

ตามมาตรา 25
ให้ได้รับอนุญาตนำคนต่างด้าวซึ่งเป็นช่างฝีมือหรือผู้ชำนาญการคู่สมรสและบุคคลซึ่งอยู่ในอุปการะของบุคคลทั้งสองประเภทนี้เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร

ตามมาตรา 26
ให้คนต่างด้าวซึ่งเป็นช่างฝีมือหรือผู้ชำนาญการที่ได้รับอนุญาตให้อยู่ในราชอาณาจักรตามมาตรา 25
ได้รับอนุญาตทำงานเฉพาะตำแหน่งหน้าที่การทำงานที่คณะกรรมการให้ความเห็นชอบตลอดระยะเวลาเท่าที่ได้รับอนุญาตให้อยู่ในราชอาณาจักร

ตามมาตรา 28 ให้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

ตามมาตรา 30
ให้ได้รับลดหย่อนอากรขาเข้าร้อยละเจ็ดสิบห้าของอัตราปกติสำหรับวัตถุดิบหรือวัสดุจำเป็นที่นำเข้ามาใช้ในการผลิตเพื่อจำหน่ายในประเทศเป็นเวลาหนึ่งปี
นับแต่วันนำเข้าครั้งแรก
แต่วัตถุดิบหรือวัสดุจำเป็นนั้นต้องไม่เป็นของที่ผลิตหรือกำเนิดในราชอาณาจักรและมีปริมาณเพียยงพอที่จะจัดหามาใช้ได้
(วัตถุดิบทางการเกษตรไม่ให้ลดหย่อน) ทั้งนี้ ตามชนิด ปริมาณ ระยะเวลา เงื่อนไข
และวิธีการที่คณะกรรมการกำหนด

ตามมาตรา 31
ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการประกอบกิจการที่ได้รับการส่งเสริมมีกำหนดเวลาแปดปี
นับแต่วันที่เริ่มมีรายได้จากการประกอบกิจการนั้น
รายได้ที่ต้องนำมาคำนวนกำไรสุทธิที่ได้จากการประกอบกิจการตามวรรคหนึ่งให้รวมถึงรายได้จากการจำหน่ายผลพลอยได้
ได้แก่ เศษหรือของเสียจากการขบวนการผลิต
ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคลตามวรรคหนึ่ง
ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดระยะเวลาไม่เกินห้าปีนับแต่วันพ้นกำหนดเวลานั้นโดยจะเลือกหักจากกำไรสุทธิของปีหนึ่งหรือหลายปีก็ได้

ตามมาตรา 34
ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลตามมาตรา
31
ไปรวมคำนวนเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้นประกอบกิจการนั้น

ตามมาตรา 35 (2)
ให้ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติที่กำหนดห้าปี
นับจากวันที่พ้นกำหนดระยะเวลาตามมาตรา 31 วรรคหนึ่ง

ตามมาตรา 35 (3) ให้ได้รับอนุญาติให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลาสิบปี นับแต่วันที่เริ่มมีรายได้จากการ

ตามมาตรา 35 (4)
ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุน
นอกเหนือไปจากการหักค่าเสื่อมราคาตามปกติ

ตามมาตรา 36 (1)
ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาห้าปี
นับแต่วันนำเข้าครั้งแรก

ตามมาตรา 36 (2)
ให้ได้รับยกเว้นอากรขาเข้าสำหรับของผู้ที่ได้รับการส่งเสริมนำเข้ามาเพื่อส่งกลับออกไปเป็นระยะเวลาห้าปี
นับแต่วันที่นำเข้าครั้งแรก

ตามมาตรา 36 (4)
ให้ได้รับอนุญาตให้หักเงินได้พึงประเมินเป็นจำนวนเท่ากับร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปี
นับแต่วันที่มีรายได้จากการประกอบกิจการนั้น
(เฉพาะรายได้จากการส่งออกทางตรงและการส่งออกทางอ้อมกรณีที่มีการส่งออกผ่านผู้อื่นโดยไม่นำไปผลิตต่อ)
ทั้งนี้ รายได้จาการส่งออกของปีนั้น ๆ
จะต้องไม่ต่ำกว่ารายได้จากการส่งออกเฉลี่ยของสามปีย้อนหลังยกเว้นสองปีแรก

ตามมาตรา 37 ให้ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้

ทั้งนี้ ตั้งแต่วันที่ 25 พฤศจิกายน พ.ศ. 2541 ซึ่งเป็นวันที่คณะกรรมการอนุมัติให้การส่งเสริม

(ง) น้ำสับปะรดเข้มข้น

เป็นน้ำสับปะรดที่ระเหยน้ำออกเพื่อให้มีความเข้มข้น โดยยังไม่ได้ปรุงแต่ง
เมื่อบริโภคจะต้องทำให้เจือจางก่อน
ผลิตภัณฑ์ชนิดนี้จะบรรจุในถุงปลอดเชื้อและนิยมผลิตเพื่อส่งออกเป็นหลัก
การใช้งานสามารถนำไปเป็นวัตถุดิบเพื่อผลิตเครื่องดื่มต่างๆ เช่น ไอศกรีม โยเกิต
น้ำผลไม้พร้อมดื่ม และเบเกอรี่ เป็นต้น

(จ) ผลิตภัณฑ์เครื่องดื่ม

ประกอบด้วย น้ำผลไม้บรรจุกระป๋อง และกล่อง UHT กาแฟสำเร็จรูปพร้อมดื่ม
และนมบรรจุกระป๋องและกล่อง UHT

(ช) ผลิตภัณฑ์อาหารบรรจุกระป๋อง

ประกอบด้วย แกงมัสมั่น แกงเขียวหวานไก่ ขาหมูน้ำแดง เป็ดน้ำแดง เป็นต้น
ผลิตภัณฑ์ผักบรรจุกระป๋อง ได้แก่ ข้าวโพดอ่อน เห็ดเป๋าฮื้อ เห็ดนางฟ้า ว่านหางจระเข้ เป็นต้น

โดยเฉลี่ยแล้วผลิตภัณฑ์ซึ่งบรรจุกระป๋องจะมีอายุประมาณ 2 ปี และผลิตภัณฑ์ซึ่งบรรจุกล่อง UHT
จะมีอายุประมาณ 9 ถึง 12 เดือน กลุ่มลูกค้าในประเทศกว่าร้อยละ 65 คือ Supermarket,
Convenience Store, Department Store, และ Superstore ที่เหลือคือกลุ่มโรงแรม,
ภัตตาคาร, โรงเรียน, ร้านค้าปลีกทั่วไปและร้านค้าขายส่ง ส่วนกลุ่มลูกค้าต่างประเทศบริษัทฯ
จะขายผ่านตัวแทนจำหน่าย (Agents) นายหน้า (Brokers) และขายตรงแก่ลูกค้าทั่วไป

สรุปการเปลี่ยนแปลงที่สำคัญในปีที่ผ่านมาของการประกอบธุรกิจ, ผลิตภัณฑ์

-   สิงหาคม 2543 - บริษัทฯ ได้ปรับโครงสร้างการบริหารงาน
    และยุบเลิกสายการผลิตที่ไม่ก่อให้เกิดผลกำไร
    เพื่อให้รับกับแผนธุรกิจโดยจัดการบริหารให้มีความชัดเจน
    ลดขั้นตอนเพื่อความรวดเร็วและประสิทธิภาพในการดำเนินงาน

-   พศจิกายน 2543 - บริษัทฯ ได้ทำสัญญาร่วมลงทุนในกิจการร่วมค้าชื่อบริษัท Alliance
    Sales (Europe) Limited. (ASEL) ซึ่งมีสำนักงานในทวีปยุโรป
    เพื่อจำหน่ายน้ำสับปะรดเข้มข้น ในอัตราส่วนร้อยละ 20 ของทุนจดทะเบียน

ในส่วนบริษัท มาลีซัพพลาย (1994) จำกัด

-   เมษายน 2543 -ผลไม้กระป๋องตรา มาลี ได้รับเลือกเป็น Exclusive Brand
    ในกลุ่มผลไม้กระป๋อง วางจำหน่ายแต่เพียงผู้เดียวในร้านสะดวกซื้อ
    เซเว่นอีเลฟเว่นจำนวนกว่า 1,300 สาขา ทั่วประเทศ

-   สิงหาคม 2543 -
    ได้ออกโฆษณาสินค้าชุดใหม่เพื่อปรับภาพลักษณ์ของสินค้าให้มีความทัยสมัยมากขึ้น

-   พฤศจิกายน 2543 -ได้ผ่านการตรวจสอบและรับรองระบบคุณภาพ ISO 9002 จาก SGS
    Yarleys

2)  ภาวะอุตสาหกรรมผลไม้กระป๋องและน้ำผลไม้ในปี 2543 และแนวโน้มปี 2544

ผักและผลไม้บรรจุกระป๋อง

ในปี 2543 มีผลผลิตผลไม้ในตลาดค่อนข้างมากส่งผลให้ราคาผลผลิตต่ำเมื่อเทียบกับปีที่ผ่านๆ
มาเป็นผลให้ผู้บริโภคหันมาสนใจบริโภคผลไม้สดมากขึ้นเพราะราคาที่ถูก
แต่อย่างไรก็ดียอดขายโดยรวมของปี 2543 ผลไม้กระป๋องตรามาลียังครองความเป็นผู้นำตลาด
โดยมีส่วนแบ่งที่ 41% เพิ่มจาก 38% ในปี 2542 และเมื่อเดือนเมษายน 2543 ที่ผ่านมา
ผลไม้กระป๋องตรา มาลี ได้รับเลือกเป็น Exclusive Brand ในกลุ่มผลไม้กระป๋อง
วางจำหน่ายแต่เพียงผู้เดียวในร้านสะดวกซื้อ เซเว่นอีเลฟเว่นจำนวนกว่า 1,300 สาขา
ทั่วประเทศ สำหรับแนวโน้มปี 2544
เชื่อว่ายังมีการขยายตัวอย่างต่อเนื่องจากการทำตลาดอย่างต่อเนื่องของบริษัทฯ

ด้านการส่งออกบริษัทฯ สามารถส่งออกสับปะรดกระป๋อง น้ำสับปะรดเข้มข้น
และผลไม้กระป๋องได้เพิ่มขึ้น 26%, 48% และ 15% ตามลำดับ
ส่วนความคืบหน้าปัญหาการเก็บภาษีต่อต้านการทุ่มตลาด (Antidumping duty)
ของประเทศสหรัฐอเมริกา ที่มีต่อสินค้าสับปะรดบรรจุกระป๋องจากประเทศไทยนั้น เมื่อเดือนธันวาคม
2543 ทางกระทรวงพาณิชย์สหรัฐฯ ได้ประกาศผลการตัดสินการทบทวนอัตราภาษีรอบที่ 4 (Period
of Review 4) ซึ่งเป็นช่วงการขายนับจากเดือนกรกฎาคม 2541 – เดือนมิถุนายน 2542
ปรากฏว่าในส่วนของบริษัทฯ จะต้องเสียอัตราภาษีต่อต้านการทุ่มตลาด 1.04% สำหรับแนวโน้มในปี
2544
คาดว่าราคาการส่งออกสับปะรดกระป๋องจะปรับตัวสูงขึ้นเนื่องจากปริมาณผลไม้จะมีน้อยลงจากการที่เกษตรกรได้ลดพื้นที่การปลูกสับปะรดเนื่องจากราคาในปีที่ผ่านมาไม่ดีนัก
สำหรับผลไม้กระป๋อง บริษัทฯ
ได้พยายามขยายตลาดในประเทศเพื่อนบ้านแถบเอเชียเพื่อเพิ่มยอดส่งออก นอกจากนั้น ในปี 2544
บริษัทฯ ได้เริ่มผลิตข้าวโพดหวานบรรจุกระป๋อง
เพื่อจำหน่ายในตลาดเอเชียและยุโรปจึงคาดว่ายอดขายส่งออกจะเพิ่มมากขึ้น

น้ำผลไม้

ตลาดน้ำผลไม้ในประเทศมีอัตราการเติบโตที่เพิ่มขึ้นอย่างต่อเนื่อง โดยเฉพาะน้ำผลไม้ 100%
เนื่องจากพฤติกรรมผู้บริโภคที่ใส่ใจในการดูแลสุขภาพมากขึ้น
คาดว่าจะยังคงรักษาระดับการเติบโตกว่า 20% ต่อปี ต่อไปในปี 2544 บริษัทฯ
ได้เน้นการปรับภาพลักษณ์น้ำผลไม้ตรามาลีให้ชัดเจน พัฒนาผลิตภัณฑ์น้ำผลไม้รสชาติใหม่ ๆ
ออกสู่ตลาด รวมทั้งการพัฒนาบรรจุภัณฑ์ที่สวยงามทันสมัย การกระจายสินค้าให้ครอบคลุมมากยิ่งขึ้น
และมีการโฆษณาส่งเสริมการขายอย่างต่อเนื่อง ทำให้สามารถทำการขยายตลาดได้มากขึ้น

ปริมาณและราคาการส่งออกน้ำสับปะรดเข้มข้นในปี 2543
ค่อนข้างลดลงเนื่องจากความต้องการในตลาดโลกลดลง
แต่ก็คาดการณ์ว่าราคาน้ำสับปะรดเข้มข้นในปี 2544
จะสูงขึ้นเนื่องจากขึ้นเนื่องจากปริมาณผลไม้จะมีน้อยลงจากการที่เกษตรกรได้ลดพื้นที่การปลูกสับปะรดเนื่องจากราคาในปีที่ผ่านมาไม่ดีนัก

กลุ่มลูกค้าเป้าหมายของผลิตภัณฑ์น้ำผลไม้และผลไม้กระป๋องเป็นตลาดที่มีขนาดใหญ่เนื่องจากสามารถบริโภคได้ทุกเพศทุกวัย
โดยบริษัทฯ จะเน้นกลุ่มคนรุ่นใหม่ที่คำนึงเรื่องสุขภาพ
กลุ่มคนทำงานที่ไม่มีเวลาทำอาหารเองซึ่งสามารถซื้อสินค้าได้จากร้านค้าปลีกและ Supermarket
ทั่วไป กลุ่มนักกีฬา และอีกกลุ่มเป้าหมายจะเป็นกลุ่มลูกค้าขายตรงประเภทโรงแรม ภัตตาคาร
และสายการบิน

การจำหน่ายและช่องทางการจำหน่ายเพื่อให้ครอบคลุมช่องทางการจัดจำหน่ายในประเทศทั้งในกรุงเทพและต่างจังหวัด
บริษัทฯจะจำหน่ายสินค้าให้บริษัท มาลีซัพพลาย (1994) จำกัด ซึ่งเป็นบริษัทย่อย
ดูแลการตลาดทั้งในประเทศและภูมิภาค และการขายในประเทศทั้งหมด
และสำหรับตลาดในประเทศสหรัฐอเมริกานั้นจะขายผ่าน บริษัท ไอคอน ฟูดส์
ซึ่งเป็นบริษัทย่อยเช่นกัน บริษัทฯ ได้ร่วมลงทุนในกิจการร่วมค้าจดทะเบียนในประเทศ British
Virgin Islands เพื่อจำหน่ายน้ำสับปะรดเข้มข้นในตลาดประเทศแถบยุโรป

  สำหรับช่องทางจำหน่ายในประเทศประกอบด้วย Supermarket, Convenience Store,
  Department Store, Superstore, ร้านค้าปลีกทั่วไป, โรงเรียน, กลุ่มโรงแรม,
  และภัตตาคาร ส่วนลักษณะการชำระเงินจะมีการให้เครดิตตั้งแต่ 30 วันถึง 90 วัน
  โดยจะให้เครดิต Supermarket, Convenience Store, Department Store และ
  Superstore เป็นเวลา 30 วัน ร้านค้าปลีกทั่วไป 30 วันและโรงแรมและภัตตาคาร 30 - 60
  วัน

  สัดส่วนการจำหน่ายสินค้าของบริษัทฯ ในปี 2543 สำหรับแต่ละช่องทางการจำหน่ายมีดังนี้

-   ในประเทศ ร้อยละ 21

-   รับจ้างผลิต (กาแฟพร้อมดื่มบรรจุกระป๋องและนมบรรจุกล่อง UHT) ร้อยละ 35

-   ต่างประเทศ ร้อยละ 44